‘Ken jou storie’- wenners aangewys | Maroela Media
Willie Spies van Pretoria FM saam met die wenners in die 4 tot 6 jaar kategorie, Bennie en Elanie Buys, met hulle boek, “Riempies en rampies” (foto: Carien Bennett)
Die Ken jou storie– kinderboekskryfkompetisie het verlede jaar behoorlik skrywers se kreatiwiteit getoets. Aros (Akademie Reformatoriese Opleiding en Studies) en PretoriaFM het dié geleentheid geskep vir aspirantskrywers om ’n boek te skryf vir kinders tussen 4 tot 6 jaar en 7 tot 9 jaar.
Die beoordelaars het ure lank gelees aan die 305 inskrywings wat ontvang is. Die twee wenboeke van Ken jou storie 2017 is gisteraand uitgereik by ŉ geleentheid wat by Aros in Waverley, Pretoria aangebied is. Die geselligheid was ŉ spoggeleentheid en die skrywers het die geleentheid gekry om met hul splinternuwe boeke te spog!
Die wenners in die kategorie vir lesers van 4 tot 6 jaar kategorie is Bennie en Elanie Buys met hulle boek, Riempies en rampies. Louis Botha is aangewys as die wenner in die kategorie vir lesers van 7 tot 9 jaar vir sy boek, Hier’s ’n muis.
Niclaas Roets van Aros en Willie Spies van Pretoria FM saam met Louis Botha wat aangewys is as die wenner in die kategorie 7 tot 9 jaar vir sy boek, “Hier’s ’n muis” (foto: Carien Bennett)
Die naaswenners is Zeldri Nel (4 tot 6) en Rosaly Steyn (7 tot 9).
Niclaas Roets van Aros en Willie Spies van PretoriaFM het die wenboeke aan die skrywers oorhandig.
Baie ure se beplanning en harde werk het vrugte afgewerp en die finale produkte is van uitstaande gehalte en beslis ŉ positiewe bydra tot Afrikaanse kinderboeke.
Ander nuus is dat ŉ seleksie van die top-inskrywings van 2017 in ’n Ken jou storie– bundel publiseer gaan word wat aan hierdie skrywers ŉ groter geleentheid bied om ook raakgesien te word. Die bundel sal nader aan die einde van die jaar beskikbaar wees.
Wil jy inskryf vir 2018 se kompetisie:
Vanjaar se kompetisie skop af op 12 April en inskrywings sluit op 28 September. Vir meer inligting, die jongste nuus en hoe om in te skryf besoek gerus hul webwerf.
Die wenners in die kategorie vir lesers van 4 tot 6 jaar kategorie is Bennie en Elanie Buys met hulle boek, “Riempies en rampies”.
Aros PretoriaFM skryfkompetisie
Boek: Waarom mans altyd reg is (en ander onnoselhede)